คลังขอดู"เบี้ยตรากตรำ"ตามที่ออมสินขอ
‘อุตตม’ ให้ปลัดคลังตัดสิน ‘เบี้ยตรากตรำ’ ตามข้อเสนอพนักงานออมสิน
20 พ.ค. 2563

นายอุตตม สาวนายน รมว.คลัง เปิดเผยว่า ยังไม่เห็นเรื่องสหภาพพนักงานธนาคารออมสิน ทำหนังสือขอเบี้ยตรากตำ แต่ได้แจ้ง นายประสงค์ พูนธเนศ ปลัดกระทรวงการคลัง ไปแล้วว่า ถ้ามีข้อเสนอก็ให้พิจารณาขึ้นมา แล้วค่อยมาดู แต่ตอนนี้เรื่องยังมาไม่ถึง
ผู้สื่อข่าวรายงานว่า ก่อนหน้านี้ ในเพจเฟสบุ๊ค “สหภาพแรงงานรัฐวิสาหกิจ ธนาคารออมสิน – สร.อส.” ได้เปิดเผยหนังสือ ลงวันที่ 18 พ.ค. 2563 ถึง นายอุตตม สาวนายน รมว.คลัง เรื่องขอความอนุเคราะห์พิจารณาจ่ายเงินค่าตอบแทนพิเศษ (เบี้ยตรากตรำ) จำนวน 2 เท่าของเงินเดือน ที่นอกเหนือจากเงินโบนัสประจำปี ให้กับพนักงานและลูกจ้างธนาคารออมสิน
โดยชี้แจงว่า จากการดำเนินการตามมาตรการรัฐบาล เป็นการให้บริการประชาชนที่นอกเหนือจากภารกิจตามปกติของธนาคารออมสิน ส่งผลให้พนักงานและลูกจ้างธนาคารออมสินต้องอยู่ปฏิบัติงานที่สำนักงานจนมืดค่ำ มีเวลาอยู่กับครอบครัวน้อยลง ต้องมาทำงานวันเสาร์-อาทิตย์ และยังสุ่มเสี่ยงต่อการติดเชื้อโควิด-19